CELEX: 32022D1089
Language: sk
Date: 2022-06-27 00:00:00
Title: Rozhodnutie Rady (EÚ) 2022/1089 z 27. júna 2022 o predĺžení platnosti Dohody o podpore, poskytovaní a využívaní satelitných navigačných systémov Galileo a GPS a s nimi súvisiacich aplikácií medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej

1.7.2022   
               
               
                  SK
               
               
                  Úradný vestník Európskej únie
               
               
                  L 176/1
               
            
         ROZHODNUTIE RADY (EÚ) 2022/1089
         z 27. júna 2022
         o predĺžení platnosti Dohody o podpore, poskytovaní a využívaní satelitných navigačných systémov Galileo a GPS a s nimi súvisiacich aplikácií medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 189 v spojení s jej článkom 218 ods. 6 druhým pododsekom písm. a) bodom v),
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:
         
                     (1)
                  
                  
                     Rada rozhodnutím 2011/901/EÚ (2) schválila uzavretie Dohody o podpore, poskytovaní a využívaní satelitných navigačných systémov GALILEO a GPS a s nimi súvisiacich aplikácií medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej (3) (ďalej len „dohoda“). Dohoda bola podpísaná na zámku Dromoland v Írsku 26. júna 2004 a nadobudla platnosť 12. decembra 2011.
                  
               
                     (2)
                  
                  
                     Podľa článku 20 ods. 5 dohody zostáva dohoda v platnosti desať rokov a aspoň tri mesiace pred koncom počiatočného desaťročného obdobia sa strany sa navzájom informujú o svojom úmysle, pokiaľ ide o predĺženie platnosti dohody na obdobie piatich rokov. Platnosť dohody uplynula 11. decembra 2021.
                  
               
                     (3)
                  
                  
                     Obe strany potvrdili svoj úmysel predĺžiť platnosť dohody o ďalšie päťročné obdobie bez akýchkoľvek zmien dohody. Na účely zabezpečenia kontinuity dohody by toto rozhodnutie malo nadobudnúť účinnosť čo najskôr a malo by sa uplatňovať od 12. decembra 2021.
                  
               
                     (4)
                  
                  
                     Keďže Únia má právomoc predĺžiť platnosť dohody samostatne, Spojeným štátom americkým by sa malo oznámiť, že Únia odo dňa predĺženia platnosti zabezpečí plnenie všetkých povinností voči Spojeným štátom americkým, ktoré z dohody vyplývajú.
                  
               
                     (5)
                  
                  
                     Predĺženie platnosti dohody by sa preto malo schváliť v mene Únie,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje predĺženie platnosti Dohody o podpore, poskytovaní a využívaní satelitných navigačných systémov GALILEO a GPS a s nimi súvisiacich aplikácií medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej o ďalšie päťročné obdobie.
         
         
            Článok 2
            Predseda Rady oznámi v mene Únie vláde Spojených štátov amerických, že Únia ukončila svoje vnútorné postupy potrebné na predĺženie platnosti dohody v súlade s článkom 20 ods. 5 dohody.
         
         
            Článok 3
            Predseda Rady vykoná v mene Únie toto oznámenie:
            
               „V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a stala sa jeho právnym nástupcom a od uvedeného dátumu vykonáva všetky práva a preberá všetky povinnosti Európskeho spoločenstva. Z tohto dôvodu sa odkazy na ‚Európske spoločenstvo‘ v texte dohody podľa potreby vykladajú ako odkazy na ‚Európsku úniu‘.
               Európska únia odo dňa predĺženia platnosti zabezpečuje plnenie všetkých povinností voči Spojeným štátom americkým, ktoré z dohody vyplývajú.“
            
         
         
            Článok 4
            Toto rozhodnutie nadobúda účinnosť dňom jeho prijatia.
            Uplatňuje sa od 12. decembra 2021.
         
         
            V Luxemburgu 27. júna 2022
            
               
                  Za Radu
               
               
                  predsedníčka
               
               A. PANNIER-RUNACHER
            
         
         
            (1)  Súhlase zo 7. júna 2022 (zatiaľ neuverejnený v úradnom vestníku).
         
            (2)  Rozhodnutie Rady 2011/901/EÚ z 12. decembra 2011 o uzavretí Dohody o podpore, poskytovaní a využívaní satelitných navigačných systémov GALILEO a GPS a s nimi súvisiacich aplikácií medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej (Ú. v. EÚ L 348, 31.12.2011, s. 1).
         
            (3)  Dohoda o podpore, poskytovaní a využívaní satelitných navigačných systémov GALILEO a GPS a s nimi súvisiacich aplikácií medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej (Ú. v. EÚ L 348, 31.12.2011, s. 3).